Document ID: 32014D0314

ODLUKA KOMISIJE
оd 28. svibnja 2014.
o utvrđivanju mjerila za dodjelu znaka za okoliš EU-a za grijače u vodnim sustavima
(priopćeno pod brojem dokumenta C(2014) 3452)
(Tekst značajan za EGP)
(2014/314/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
nakon savjetovanja s Odborom Europske unije za znak za okoliš,
budući da:
(1)
Na temelju Uredbe (EZ) br. 66/2010 znak za okoliš EU-a može se dodijeliti proizvodima koji imaju smanjeni utjecaj na okoliš tijekom cijelog životnog ciklusa.
(2)
Uredbom (EZ) br. 66/2010 predviđa se utvrđivanje posebnih mjerila za dodjelu znaka za okoliš EU-a po skupinama proizvoda.
(3)
Komisija je sastavila preliminarno izvješće o tehničkim, okolišnim, gospodarskim i pravnim aspektima za skupinu proizvoda „grijači u vodnim sustavima” koji se uobičajeno koriste u Uniji i javno ga je objavila radi dobivanja komentara. Studija na temelju koje je sastavljeno to izvješće (dalje u tekstu: „studija”) osmišljena je zajednički s dionicima i zainteresiranim strankama iz Unije i iz trećih zemalja.
(4)
Rezultati studije predstavljeni u preliminarnom izvješću pokazuju da potrošnja energije tijekom faze uporabe znatno pridonosi cjelokupnom utjecaju grijača u vodnim sustavima na okoliš. Stoga bi trebalo promicati uporabu grijača u vodnim sustavima koji su energetski učinkoviti i imaju niske emisije stakleničkih plinova te podupirati grijače zasnovane na ekološki prihvatljivijim tehnologijama za koje je dokazano da su sigurni za potrošače.
(5)
Potrebno je utvrditi mjerila za dodjelu znaka za okoliš EU-a za skupinu proizvoda „grijači u vodnim sustavima”.
(6)
Mjerila te povezani zahtjevi za procjenjivanje i verifikaciju trebali bi vrijediti četiri godine od dana donošenja ove Odluke.
(7)
Mjere predviđene ovom Odlukom u skladu su s mišljenjem Odbora osnovanog člankom 16. Uredbe (EZ) br. 66/2010,
DONIJELA JE OVU ODLUKU:
Članak 1.
1. Skupina proizvoda „grijači u vodnim sustavima” obuhvaća proizvode koji se koriste radi proizvodnje topline u okviru vodnog sustava centralnog grijanja pri čemu se ugrijana voda prenosi s pomoću cirkulatora i odašiljača topline kako bi se postigla i održavala željena razina unutarnje temperature u zatvorenom prostoru poput zgrade, stana ili sobe. Generator topline stvara toplinu primjenom jednog od dolje navedenih postupaka i tehnologija ili kombinacijom više njih:
(a)
izgaranja plinovitih, tekućih ili krutih fosilnih goriva;
(b)
izgaranja plinovite, tekuće ili krute biomase;
(c)
primjene Jouleova efekta u otporskim grijačima;
(d)
zadržavanja okolne topline iz zračnog, vodnog ili zemljanog izvora i/ili otpadne topline;
(e)
kogeneracije (istodobna proizvodnja topline i električne energije u jednom postupku);
(f)
solarne energije (pomoćne).
2. Maksimalna izlazna snaga grijača u vodnim sustavima iznosi 400 kW.
3. Kombinirani grijači obuhvaćeni su ovom skupinom proizvoda pod uvjetom da im je osnovna funkcija zagrijavanje prostora.
4. Iz područja primjene ove skupine proizvoda isključeni su sljedeći proizvodi:
(a)
grijači koji proizvode toplinu isključivo u svrhu opskrbe toplom pitkom ili sanitarnom vodom;
(b)
grijači za grijanje i distribuciju plinovitih medija za prijenos topline kao što su vodena para ili zrak;
(c)
kogeneracijski grijači prostora čija je maksimalna snaga 50 kW ili više;
(d)
grijači prostora koji kombiniraju neizravno zagrijavanje s pomoću vodnog sustava centralnog grijanja s izravnim zagrijavanjem putem izravnog odašiljanja topline u prostoriju ili prostor u kojem je ugrađen uređaj.
Članak 2.
Za potrebe ove Odluke primjenjuju se sljedeće definicije:
1.
„grijač” znači grijač prostora ili kombinirani grijač;
2.
„grijač prostora” znači uređaj:
(a)
koji sustav centralnog grijanja na vodu opskrbljuje toplinom radi postizanja i održavanja željene razine unutarnje temperature u zatvorenom prostoru poput zgrade, stana ili sobe; i
(b)
opremljen je jednim ili više generatora topline;
3.
„kombinirani grijač” znači grijač u vodnim sustavima za grijanje prostora koji je namijenjen i opskrbi toplinom u svrhu isporuke tople pitke ili sanitarne vode pri određenim temperaturama, u određenim količinama i pri određenoj stopi protoka u određenim intervalima i koji je priključen na vanjski sustav opskrbe pitkom ili sanitarnom vodom;
4.
„komplet grijača prostora, uređaja za regulaciju temperature i solarnog uređaja” znači komplet koji je ponuđen krajnjem korisniku i koji sadržava jedan ili više grijača prostora kombiniran s jednim ili više uređaja za regulaciju temperature i/ili jednim solarnim uređajem ili više njih;
5.
„komplet kombiniranog grijača, uređaja za regulaciju temperature i solarnog uređaja” znači komplet koji je ponuđen krajnjem korisniku i koji sadržava jedan kombinirani grijač ili više njih kombiniran s uređajem za regulaciju temperature ili više njih i/ili solarnim uređajem ili više njih;
6.
„solarni uređaj” znači solarni sustav koji koristi isključivo solarnu energiju, solarni kolektor, solarni spremnik tople vode ili crpka u kolektorskoj petlji, koji su zasebno stavljeni na tržište;
7.
„sustav centralnog grijanja na vodu” znači sustav koji koristi vodu kao medij prijenosa topline za raspodjelu centralno proizvedene topline na odašiljače topline radi zagrijavanja prostora zgrada ili njegovi dijelovi;
8.
„generator topline” znači dio grijača koji proizvodi toplinu primjenom jednog od niže navedenih procesa ili kombinacijom više njih:
(a)
izgaranja fosilnih goriva i/ili goriva iz biomase;
(b)
primjene Jouleova efekta u otporskim grijačima;
(c)
zadržavanja okolne topline iz zračnog, vodnog ili zemljanog izvora i/ili otpadne topline;
9.
„plinski grijač” znači grijač prostora ili kombinirani grijač opremljen jednim ili više generatora topline koji kao gorivo upotrebljavaju plinovita goriva fosilnog podrijetla ili iz biomase;
10.
„grijač na tekuće gorivo” znači grijač prostora ili kombinirani grijač opremljen jednim ili više generatora topline koji kao gorivo upotrebljavaju tekuća goriva fosilnog podrijetla ili iz biomase;
11.
„grijač na kruto gorivo” znači grijač prostora ili kombinirani grijač opremljen jednim ili više generatora topline koji kao gorivo upotrebljavaju kruta goriva fosilnog podrijetla ili iz biomase;
12.
„kotlovski grijač prostora” znači grijač prostora koji proizvodi toplinu izgaranjem fosilnih goriva i/ili goriva iz biomase i/ili primjenom Jouleova efekta u otporskim grijačima;
13.
„kotlovski plinski grijač” znači kotlovski grijač prostora opremljen jednim ili više generatora topline koji proizvodi toplinu izgaranjem plinovitih goriva fosilnog podrijetla ili iz biomase;
14.
„kotlovski grijač na tekuće gorivo” znači kotlovski grijač opremljen jednim ili više generatora topline koji proizvodi toplinu izgaranjem tekućih goriva fosilnog podrijetla ili iz biomase;
15.
„kotlovski grijač na kruto gorivo” znači kotlovski grijač opremljen jednim ili više generatora topline koji proizvodi toplinu izgaranjem krutih goriva fosilnog podrijetla ili iz biomase;
16.
„kotlovski grijač na krutu biomasu” znači kotlovski grijač opremljen jednim ili više generatora topline koji proizvodi toplinu izgaranjem krutih goriva iz biomase;
17.
„električni kotlovski grijač” znači kotlovski grijač opremljen jednim ili više generatora topline koji proizvodi toplinu samo primjenom Jouleova efekta u otporskim grijačima;
18.
„električni kotlovski kombinirani grijač” znači kotlovski kombinirani grijač koji proizvodi toplinu samo primjenom Jouleova efekta u otporskim grijačima;
19.
„toplinska crpka za grijanje prostora” znači grijač prostora koji za stvaranje topline koristi okolnu toplinu iz zračnog, vodenog ili zemljanog izvora i/ili otpadnu toplinu; toplinska crpka za grijanje prostora može biti opremljena jednim dodatnim grijačem ili više njih, koji primjenjuje Jouleov efekt u otporskim grijačima ili izgaranje fosilnih goriva i/ili goriva iz biomase;
20.
„kombinirani grijač s toplinskom crpkom” znači grijač prostora s toplinskom crpkom koji je namijenjen i opskrbi toplinom u svrhu isporuke tople pitke ili sanitarne vode pri određenim temperaturama, u određenim količinama i pri određenoj stopi protoka u određenim intervalima i koji je priključen na vanjski sustav opskrbe pitkom ili sanitarnom vodom;
21.
„grijač s toplinskom crpkom na pogon gorivom” znači toplinska crpka za grijanje prostora opremljena jednim ili više generatora topline koji djeluje primjenom plina ili tekućeg goriva fosilnog podrijetla ili iz biomase;
22.
„grijač s toplinskom crpkom na električni pogon” znači toplinska crpka za grijanje prostora opremljena jednim ili više generatora topline koji koristi električnu energiju kao gorivo;
23.
„kogeneracijski grijač prostora” znači grijač prostora koji istodobno proizvodi toplinu i električnu energiju u jednom postupku;
24.
„regulacija temperature” znači oprema koja krajnjem korisniku služi kao sučelje za podešavanje vrijednosti i tempiranje željene unutarnje temperature i koja priopćuje odgovarajuće podatke poput stvarne unutarnje i/ili vanjske temperature sučelju grijača kao što je središnja procesorska jedinica, čime pridonosi reguliranju unutarnje temperature;
25.
„sezonska energetska učinkovitost grijanja prostora” (ηs) znači omjer, izražen u postocima, između potražnje za grijanjem prostora u određenoj sezoni grijanja koja se zadovoljava grijačem i godišnje potrošnje energije koja je potrebna da se zadovolji ta potražnja;
26.
„energetska učinkovitost grijanja vode” (ηwh) znači omjer, izražen u postocima, između korisne energije u pitkoj ili sanitarnoj vodi koju proizvodi kombinirani grijač i energije koja je potrebna za njezinu proizvodnju;
27.
„nazivna toplinska snaga” znači deklarirana toplinska snaga grijača koji obavlja funkciju grijanja prostora i, ako je primjenjivo, grijanja vode pri standardnim nazivnim uvjetima, izražena u kW; za toplinske crpke za grijanje prostora i kombinirane grijače s toplinskom crpkom kao standardni nazivni uvjeti za utvrđivanje nazivne toplinske snage poštuju se referentni projektni uvjeti, kako je navedeno u Uredbi Komisije (EU) br. 813/2013 (2);
28.
„standardni nazivni uvjeti” znači uvjeti rada grijača u prosječnim klimatskim uvjetima za utvrđivanje nazivne toplinske snage, sezonske energetske učinkovitosti grijanja prostora, energetske učinkovitosti grijanja vode, razine zvučne snage, emisije dušikovog oksida (NOx), emisije ugljikovog monoksida (CO); emisije organskog plinovitog ugljika (OGC) i emisije čestica;
29.
„prosječni klimatski uvjeti” znači temperaturni uvjeti koji su karakteristični za grad Strasbourg;
30.
„sezonske emisije grijanja prostora” znači:
-
za automatski ložene kotlove na kruto gorivo, ponderirani prosjek emisija pri nazivnoj toplinskoj snazi i emisije pri 30 % nazivne toplinske snage, izražene u mg/m3,
-
za ručno ložene kotlove na kruto gorivo koji mogu raditi na 50 % nazivne toplinske snage pri neprekidnom načinu rada, ponderirani prosjek emisija pri nazivnoj toplinskoj snazi i emisije pri 50 % nazivne toplinske snage, izražene u mg/m3,
-
za ručno ložene kotlove na kruto gorivo koji ne mogu raditi na 50 % ili manje nazivne toplinske snage pri neprekidnom načinu rada, emisije pri nazivnoj toplinskoj snazi, izražene u mg/m3,
-
za kogeneracijske grijače prostora na kruto gorivo, emisije pri nazivnoj snazi, izražene u mg/m3;
31.
„potencijal globalnog zatopljenja” znači potencijal globalnog zatopljenja kako je utvrđen člankom 2. stavkom 4. Uredbe (EZ) br. 842/2006 Europskog parlamenta i Vijeća (3);
32.
„Nm3” znači normalni kubni metar (pri 101,325 kPa, 273,15 K).
Članak 3.
Mjerila za dodjelu znaka za okoliš EU-a proizvodima koji pripadaju skupini proizvoda „grijači u vodnim sustavima” utvrđenoj člankom 1. ove Odluke te povezani zahtjevi za procjenjivanje i verifikaciju utvrđeni su Prilogom ovoj Odluci.
Članak 4.
Mjerila za skupinu proizvoda „grijači u vodnim sustavima” i povezani zahtjevi za procjenjivanje i verifikaciju utvrđeni Prilogom vrijede četiri godine od datuma donošenja ove Odluke.
Članak 5.
Za administrativne potrebe skupini proizvoda „grijači u vodnim sustavima” dodjeljuje se brojčana oznaka „045”.
Članak 6.
1. Zahtjevi za znak za okoliš EU-a za toplinske crpke za opskrbu toplinom sustava centralnog grijanja na vodu iz skupine proizvoda „električne, plinske ili apsorpcijske plinske toplinske crpke” podneseni u roku od dva mjeseca od datuma donošenja ove Odluke mogu se temeljiti na kriterijima iz Odluke Komisije 2007/742/EZ (4) ili na kriterijima iz ove Odluke. Zahtjevi se ocjenjuju u skladu s kriterijima na kojima se temelje.
2. Dozvole za znak za okoliš EU-a dodijeljene za toplinske crpke za opskrbu toplinom sustava centralnog grijanja na vodu u skladu s kriterijima iz Odluke 2007/742/EZ mogu se koristiti 12 mjeseci od datuma donošenje ove Odluke.
Članak 7.
Ova je Odluka upućena državama članicama.
Sastavljeno u Bruxellesu 28. svibnja 2014.

Labels: 3
7
1
20